7.2.2023
SK
Úradný vestník Európskej únie
C 47/91 Streda 6. júla 2022
R. keďže podľa prieskumov OSN 47 % Bosniakov vo veku 18 až 29 rokov uvažuje o dočasnej alebo trvalej emigrácii, pretože sú sklamaní z nedostatku perspektív doma; keďže podľa správy Populačného fondu OSN odchádza z Bosny a Hercegoviny každý rok v priemere 50 000 – 55 000 ľudí, väčšinou kvalifikovaných pracovníkov a odborníkov;
S. keďže oficiálna či neoficiálna glorifikácia odsúdených vojnových zločincov, etnická alebo náboženská segregácia a diskriminácia sú v rozpore so samotnou podstatou európskeho projektu; keďže je naliehavo potrebné účinne zakázať popieranie holokaustu, genocídy, vojnových zločinov a zločinov proti ľudskosti;
T. keďže Bosna a Hercegovina v súčasnosti čelí najväčšej nestabilite od vojny v rokoch 1992 až 1995; keďže niektorí politickí predstavitelia Republiky srbskej v Bosne a Hercegovine používajú podnetnú rétoriku a podnikajú destabilizujúce kroky s cieľom pripraviť odchod zo štátnych inštitúcií (vrátane armády, daňového systému a súdnictva) a vytvoriť nezávislé orgány, čo predstavuje porušenie Daytonskej mierovej dohody; keďže niektorí zahraniční politickí aktéri aktívne podporujú rozvratné a secesionistické snahy vedenia bosnianskych Srbov na čele s Miloradom Dodikom;
U. keďže 18. marca 2022 Rada prijala rozhodnutie (SZBP) 2022/450 (9) ktorým sa predlžuje platnosť existujúceho rámca sankcií pre osoby, ktoré narúšajú zvrchovanosť, územnú celistvosť a ústavný poriadok Bosny a Hercegoviny alebo Daytonskú mierovú dohodu;
V. keďže Rada pravidelne vyjadruje svoju podporu zvrchovanosti, jednote a územnej celistvosti Bosny a Hercegoviny;
W. keďže cieľom priameho a sprostredkovaného zahraničného zasahovania a dezinformácií je zasiať rozpory medzi rôzne komunity a destabilizovať región, najmä v súvislosti s ruskou inváziou na Ukrajinu;
Fungovanie demokratických inštitúcií
1. zdôrazňuje, že tempo pristúpenia k EÚ je podmienené vykonávaním reforiem zameraných na zaručenie riadneho fungovania demokratických inštitúcií, ktoré sú založené na zásade právneho štátu, dobrej správy vecí verejných a základných právach;
2. naliehavo vyzýva Bosnu a Hercegovinu a všetkých jej politických aktérov, aby preukázali angažovanosť a výrazne pokročili na ceste k členstvu v EÚ plnením 14 kľúčových priorít, najmä obnovením nezávislosti súdnictva, posilnením právneho štátu a jeho hodnôt a zásad v štátnych inštitúciách, zintenzívnením a posilnením boja proti korupcii a organizovanej trestnej činnosti, zabezpečením a posilnením slobody médií a priaznivého prostredia pre občiansku spoločnosť a ochranou zraniteľných skupín;
3. vyjadruje poľutovanie nad tým, že viac ako 25 rokov po skončení vojny krajina stále čelí rozdelenia podporovaného politickými elitami, pokusom o odtrhnutie a vysokej miere korupcie, čo vedie k masívnemu odlivu mozgov a demografickému úpadku z dôvodu nedostatku perspektív doma;
4.
víta zasadnutie Parlamentného výboru pre stabilizáciu a pridruženie EÚ – Bosna a Hercegovina, ktoré sa konalo 17. júna 2021, a prijatie jeho rokovacieho poriadku a zdôrazňuje, že je dôležité zabezpečiť jeho fungovanie v rámci inkluzívneho politického dialógu a pravidelnej spolupráce; vyjadruje však poľutovanie nad nedostatkom skutočnej angažovanosti bosnianskych partnerov pri proaktívnom nadväzovaní konštruktívnej parlamentnej spolupráce, ktorá by prispela k 3. priorite zo 14 kľúčových priorít;
5. opätovne zdôrazňuje svoju jasnú podporu občianskej demokratickej transformácii Bosny a Hercegoviny prostredníctvom európskej integrácie založenej na zvrchovanosti a územnej celistvosti, ktorá sa opiera o zásady rovnosti a nediskriminácie všetkých občanov, ako je zakotvené v ústave a v súlade s rozhodnutiami Európskeho súdu pre ľudské práva;
(9)
Ú. v.
EÚ L 91, 18.3.2022, s. 22.